
1. Formålet med prosjektstøtten

Hensikten med prosjektstøtten er å legge til rette for retur/varig tilbakevending til hjemlandet. Prosjektene skal forberede, motivere og på ulike måter lette reintegreringsprosessen i hjemlandet. Målgruppen er flyktninger med oppholdstillatelse i Norge og asylsøkere med avslag på søknad om oppholdstillatelse. 

Søknadsfrist for nye prosjekter som skal igangsettes i 2007 og søknader som skal videreføres i 2007 er 20.10.2006. Søknader som er innkommet innen fristen prioriteres. For øvrig behandles søknader for prosjekter som skal gjennomføres i 2007 fortløpende.
2. Prioriterte områder i 2006 

· informasjon om hjemlandet

· opplæring og kvalifisering med tanke på yrkesaktivitet i hjemlandet

· forsoning og demokratibygging
· mottak og reintegrering i hjemlandet
· hjelp til næringsetablering i hjemlandet

Det kan senere bli endringer i de prioriterte områder for 2007.

2.1. Informasjon om hjemlandet
Det er viktig at de som skal vende tilbake til hjemlandet har tilgang på god informasjon og rådgivning. Informasjon og rådgivning er viktig både for personer med avslag på søknad om oppholdstillatelse som skal returnere og personer med oppholdstillatelse. Et prioritert informasjonstiltak er informasjon om retur til personer med avslag i asylmottak. 

2.2. Opplæring og kvalifisering

For flyktninger som planlegger å vende tilbake til hjemlandet vil muligheten til å få lønnet arbeid være en forutsetning for selvhjulpenhet og dermed en vellykket reintegrering i hjemlandet. Myndighetene ønsker å støtte prosjekter som tilrettelegger for sysselsetting i hjemlandet. Flyktninger i Norge besitter kompetanse innenfor mange felt. Det er derfor et mål å kunne videreutvikle denne kompetansen, slik at flyktningene både blir motivert til å delta i gjenoppbygging av hjemlandet og får anledning til å bidra med sine kvalifikasjoner i hjemlandet. 

2.3. Forsoning og demokratibygging

Forsoningsarbeid og demokratibygging er langsiktige prosesser. Myndighetene ønsker å gi støtte til prosjekter som legger vekt på arbeid på flere plan, både innenfor menneskerettigheter og konfliktløsning, og i forhold til opplæring i vestlige demokratiske prinsipper, det være seg i politikken eller i annet organisasjonsarbeid.

2.4.  Mottak-og reintegrering i hjemlandet

Mulighetene for en vellykket reintegrering i hjemlandet øker når forholdene legges til rette for det. Myndighetene ønsker å støtte reintegreringstiltak som fremmer og sikrer en varig retur/tilbakevending til hjemlandet. Støtte til reintegrering kan være kursvirksomhet, jobbtrening eller arbeidsformidling i hjemlandet. Videre anses prosjekter som både har komponenter i Norge og i hjemlandet å fremme reintegreringen på en god måte. Asylsøkere med avslag kan motta korte kvalifiserende kurs før avreise og/eller etter ankomst hjemlandet, for å lette reintegreringen.

Flyktninger med oppholdstillatelse kan gis mulighet til å besøke hjemlandet for å selv vurdere situasjonen i hjemlandet for fremtidig tilbakevending og reintegrering.

2.5. Hjelp til næringsetablering i hjemlandet

Mange flyktninger i Norge er ressurspersoner for sine hjemland. I løpet av sin eksiltilværelse har de fått kunnskap og forståelse som er etterspurt i hjemlandet. Mange har kvalifikasjoner som innebærer at de kan skaffe seg sin egen arbeidsplass i hjemlandet. Myndighetene ønsker å støtte prosjekter og tiltak som kan bidra til etablering av egen næringsvirksomhet og oppfølging av denne, slik at en vellykket reintegrering fremmes. 
3. Kriterier for tildeling av tilskudd
Generelt

· Tilskuddsmottakere kan være kommuner, offentlige etater, frivillige organisasjoner, internasjonale organisasjoner, privat næringsvirksomhet og enkeltpersoner. 

· Retur og/eller tilbakevending må være den overordnede ideen ved tiltaket. 

· Tiltakene kan gjennomføres i flyktningenes hjemland eller i Norge. Det er også mulig og koordinere tiltakene i Norge med tiltak i hjemlandet.

· Prosjektene skal ta hensyn til at kvinner og menn kan ha ulike behov. 

· Tilskuddet skal benyttes til tidsbegrensede tiltak og prosjekter. I utgangspunktet gis støtte til tiltak og prosjekter som gjennomføres i budsjettåret. Det kan imidlertid gis støtte til tiltak og prosjekter som løper over flere år, dog kun unntaksvis utover 3 år. Ved flerårige prosjekter tas det i tilsagnet forbehold om at nødvendige bevilgninger blir stilt til disposisjon. Flerårige prosjekter må sende inn underveisrapport og utskrift av regnskap pr. 30.09 for hvert år. 

· I størrelsesorden forventes prosjektene å variere fra ca. NOK 200 000 til NOK 1 500 000.
· Ordningen kan ikke brukes til å finansiere:

· Tiltak/prosjekter som faller inn under de øvrige tilskuddsordninger som Utlendingsdirektoratet (UDI) eller Integrerings- og mangfoldsdirektoratet (IMDI) administrerer 

· Tiltak/prosjekter som kan dekkes av eksisterende ordninger i regi av annen offentlig virksomhet (kommunen, arbeidsmarkedsetaten, utdanningsmyndigheter, bistandsmyndighetene e.l.)
· Tiltak/prosjekter som kan samfinansieres med aktuell sektormyndighet, som f. eks skole-, kultur-, sosial-, arbeidsmarkedssektor, bistandsmyndigheter eller lignende.
4.  Søknadens form og innhold

Det foreligger ikke et eget søknadsskjema for tilskuddsordningen. Søkeren må selv utforme søknaden. Skriftlig søknad med prosjektleders originale underskrift sendes Utlendingsdirektoratet, Region- og mottaksavdelingen, Postboks 8108 Dep, 0032 Oslo. Eventuelle søknader som innsendes pr. telefaks eller elektronisk må etterfølges av en original innsendt pr. post for at tilskudd skal kunne gis. 

Søknaden må inneholde følgende opplysninger:

· Prosjektets målgruppe

· Prosjektleder/ansvarlig person 

· Prosjektets planlagte tidsramme 

· Prosjektets tittel

· Beskrivelse av prosjektets aktiviteter 

· Beskrivelse av klare, operasjonaliserbare mål og ev. delmål

· Organisering og styring av prosjektet

· Totalbudsjett med presisering av hvor mye som er satt av til de ulike budsjettpostene

     inkludert utgifter til veiledning, evaluering og kunnskapsformidling.  

     Delfinansiering må fremkomme og presiseres

· Beskrivelse av evaluering (intern/ekstern)

· Plan for formidling av erfaringer og kunnskap
Utlendingsdirektoratet foretar en selvstendig vurdering av søknadene. Dersom søkeren er i tvil om et prosjektdesign er innenfor eller utenfor de rammer som gjelder for ordningen, anbefales en nær dialog med Utlendingsdirektoratet i forbindelse med utarbeidelsen av prosjektsøknaden. Utlendingsdirektoratet er videre åpen for en dialog med søkere om andre spørsmål i forbindelse med prosjekter, som f.eks. organisatoriske og innholdsmessige krav, finansiering, faglig og økonomisk rapportering, brukermedvirkning ol  
5. Viktige elementer ved vurdering av søknaden

· Nytenking utover eksisterende tiltak    
Tiltaket må være et supplement til de ordinære tilbud. Små og mindre tilpasninger av eksisterende tiltak er normalt ikke støtteberettiget.

· Overføringsverdi 
Det stilles krav om at tiltaket har en overføringsverdi, slik at andre også kan dra lærdom av erfaringene. Det bør derfor planlegges og budsjetteres for rapportering og erfaringsspredning i etterkant av prosjektet. Det er også ønskelig at prosjektene enten omfatter en relativt stor brukergruppe eller sikrer erfaringsspredning, slik at prosjektet uansett får et visst omfang.

Eventuelle avslag på søknader om tilskudd er ikke å betrakte som enkeltvedtak i henhold til forvaltningsloven. Det er derfor ikke klageadgang. Det står søker fritt å omarbeide eller justere prosjektsøknaden og sende fornyet søknad innen de frister som gjelder for hvert enkelt år. 

6. Rapportering
Hensikten med rapporteringen er å innhente grunnlagsdokumentasjon som gjør Utlendingsdirektoratet i stand til å vurdere resultatet av arbeidet gjennomført av tilskuddsmottaker i forhold til tilskuddsbeløp. Denne grunnlagsdokumentasjonen, sammen med annen kontakt med tilskuddsmottaker, vil danne grunnlaget for direktoratets rapportering til departementet.

Hver tilskuddsmottaker skal utarbeide to typer rapporter. Utlendingsdirektoratet har utarbeidet maler med minimumskrav for resultat- og regnskapsrapportering. Prosjekter som får innvilget støtte vil få rapportmalene tilsendt sammen med tilsagnsbrevet. De vil også bli lagt ut på Utlendingsdirektoratets hjemmeside på Internett, www.udi.no.

· Resultatrapport/sluttrapport
Denne skal bl.a. inneholde en vurdering av prosjektets gjennomføring og resultater i forhold til prosjektets mål, en vurdering av nytteverdi og erfaringsspredning samt en vurdering opp mot andre opplysninger gitt i søknad om prosjektmidler. Dersom ikke annet fremgår av tilsagnsbrevet, kan rapportmalen brukes.

· Regnskapsrapport   
Denne skal inneholde revidert regnskap, jf. regnskapsplikten og Riksrevisjonens adgang til regnskapsinnsyn. Prosjektets regnskap skal være revidert av godkjent revisor dersom ikke annet er spesifisert i tilsagnsbrevet. Dersom regnskapet ikke føres i henhold til Norsk Standard, skal rapportmalen brukes. 
Fra 01.01.06 forvaltes denne tilskuddsordningen av Utlendingsdirektoratets Region- og mottaksavdeling (RMA).

Nærmere opplysninger kan fås ved henvendelse til Utlendingsdirektoratet, telefon nr. 

23 35 15 00, internettadresse: www.udi.no. 

